ddrg/super_eurlex huggingface dataset:
Virallinen lehti nro C 118 , 29/04/1999 s. 0180



KIRJALLINEN KYSYMYS E-3108/98 esittäjä(t): Hilde Hawlicek (PSE) komissiolle (16. lokakuuta 1998) Aihe: Matkailu kehitysmaissa - tärkeän tulonlähteen turvaaminen Matkailu on monelle kehitysmaalle päätulonlähde. Samanaikaisesti tuovat huonosti suunnitellut matkailuhankkeet usein mukanaan haitallisia seurauksia kehitysmaille sosiaalisella ja ekologisella alueella. Onko Euroopan unionissa aiottu edesauttaa sosiaalisesti ja ekologisesti järkevää matkailua kolmannessa maailmassa? Komission jäsenen João de Deus Pinheironkomission puolesta antama vastaus (13. marraskuuta 1998) Komission tiedonannossa Euroopan unionin ja sen jäsenvaltioiden toimintasuunnitelmasta kestävän matkailun kehittämisen tukemiseksi kehitysmaissa(1) ehdotetaan matkailualalle kaikissa kehitysmaissa toimintamallin muodossa annettavaa yhteisön tukea. Kyseisessä tiedonannossa lähdetään siitä, että matkailu merkitsee monille kehitysmaille todellista talouden kehitysmahdollisuutta, mutta matkailun hallitsematon kasvu saattaa vaikuttaa haitallisesti ympäristöön ja yhteiskuntaan. Siinä täsmennetään, että yhteisön tavoitteena olisi oltava helpottaa niiden edellytysten toteuttamista, joilla voitaisiin maksimoida matkailun myönteiset vaikutukset kohdemaan taloudelliselle ja sosiaaliselle kehitykselle ja minimoida sen olemassa olevat tai mahdolliset haittavaikutukset. Ehdotetussa toimintamallissa painotetaan erityisesti tarvetta tukea viranomaisia niiden suunnittelu- ja valvontatehtävissä kestävyyttä koskeva tavoite huomioon ottaen. Siinä ehdotetaan kansalaisyhteiskunnan ja erityisesti paikallisyhteisöjen mahdollisimman tiivistä yhdentämistä matkailun kehittämiseen kyseisten toimijoiden vuoropuhelua ja osallistumista edistämällä. Puheenjohtajamaa Itävalta on kyseisestä alasta erittäin kiinnostunut. Se suunnitteleekin, että seuraavassa kehitysasiain neuvostossa annettaisiin päätöslauselma, jossa otetaan huomioon ympäristönsuojelu ja matkailun sosiaalisten haittavaikutusten torjunta (erityisesti seksiturismin ja lasten hyväksikäyttöön liittyvän matkailun ongelmat). Lisäksi yhteisö kehottaa Maailman kauppajärjestön (WTO) puitteissa kehitysmaita sitoutumaan palveluja koskevassa sopimuksessa markkinoiden avaamiseen. Se helpottaisi matkailualan kasvua. Samalla kunnioitettaisiin jokaisen maan oikeutta säädellä alan sosiaalisia ja ympäristöä koskevia vaikutuksia. (1) KOM(98) 563 lopullinen.
Virallinen lehti nro C 118 , 29/04/1999 s. 0111



KIRJALLINEN KYSYMYS E-2640/98 esittäjä(t): Alexandros Alavanos (GUE/NGL) komissiolle (1. syyskuuta 1998) Aihe: Maatalousalan osuuskuntien velkojen järjestely Kreikassa Kreikan lehdistössä julkaistujen tietojen mukaan Euroopan komissio tutkii niiden toimenpiteiden, joista Kreikan hallitus päätti maatalousalan osuuskuntien velkoja koskevalla lailla N:o 2538/97, yhteensopivuutta valtion tukia koskevien yhteisön säännösten kanssa. Koska laissa säädetyt järjestelyt ovat ratkaisevan tärkeitä osuuskuntien toiminnan kannalta Kreikassa, ja koska tilanteen mahdollisimman pikainen selkiyttäminen on välttämätöntä, komissiolta kysytään: Muodostavatko osuuskuntien velkojen järjestelyä koskevan lain N:o 2538/97 säännökset ja niiden soveltaminen ongelman, missä tämä ongelma piilee, ja mitä menettelyjä tullaan noudattamaan, jotta ongelma saataisiin ratkaistua ja lain soveltaminen tehtäisiin mahdolliseksi? Komission jäsenen Franz Fischlerinkomission puolesta antama vastaus (30. syyskuuta 1998) Komissio on ilmaissut epäilyksensä sen suhteen, ovatko Kreikan lain N:o 2538/97 säännösten mukaiset toimenpiteet yhteensopivia yhteismarkkinoiden kanssa. Koska kyse on valtiontuista, komissio päätti 31. maaliskuuta 1998 tekemällään päätöksellä aloittaa Euroopan yhteisön perustamissopimuksen 93 artiklan 2 kohdassa tarkoitetun menettelyn. Päätös julkaistaan lähiaikoina virallisessa lehdessä. Noudatettava menettely on edellä mainitun perustamissopimuksen määräyksen mukainen, ja sen ansiosta komissio voi tehdä lopullisen päätöksen siitä, ovatko tuet yhteensopivia kilpailusääntöjen kanssa. Lain N:o 2538/97 mukaisia toimenpiteitä koskevien komission vastaväitteiden ydin on se, että kyseiset tuet täyttävät perustamissopimuksen 92 artiklan 1 kohdan perusteet, mutta niihin ei voida soveltaa mitään saman artiklan 2 ja 3 kohdassa tarkoitetuista poikkeuksista. Erityisesti osuuskuntien velkojen anteeksiantamista koskevien tukien osalta komissio arvioi, että hallituksen suunnittelemat toimenpiteet eivät vastaa yhteisön suuntaviivoja, jotka koskevat vaikeuksissa olevien yritysten pelastamiseksi ja rakenteiden uudistamiseksi tarkoitettua valtion tukea(1). (1) EYVL C 283, 19.9.1997.
Virallinen lehti nro C 118 , 29/04/1999 s. 0162



KIRJALLINEN KYSYMYS E-2895/98 esittäjä(t): Susan Waddington (PSE) komissiolle (28. syyskuuta 1998) Aihe: EY:n elintarvikeylijäämien käyttö ulkomaiseen hätäapuun Kuinka suuri osa EY:n elintarvikkeiden interventiovarastoista jaettiin vuonna 1997 ulkomaille elintarvikehätäapuna? Mitä elintarvikkeita apuun sisältyi ja mitkä maat olivat sen vastaanottajia? Millaisia avustussuunnitelmia komissiolla on vuodelle 1998, kun tilanne Sudanissa ja muilla vastaavantyppisillä kriisialueilla on tällä hetkellä vaikea? Komission jäsenen João de Deus Pinheironkomission puolesta antama vastaus (13. marraskuuta 1998) Yhteisön elintarvikeapupolitiikkaa on hallinnoitu vuodesta 1986 lähtien osana yhteisön kehitysyhteistyöpolitiikkaa. Elintarvikeapupolitiikan tavoitteena on ollut parantaa elintarviketurvaa edunsaajamaissa riippumatta siitä, onko yhteisöllä mahdollisesti maataloustuotteiden ylijäämävarastoja. Elintarvikeapu rahoitetaan tämän kokonaisvaltaisen politiikan yhteydessä yhteisön elintarvikeavulle varatusta talousarviosta, jota hallinnoi komissio. Komissio voi lisäksi myöntää elintarvikeapua hätätapauksissa Euroopan yhteisön humanitaarisen toimiston (ECHOn) kautta. Vuonna 1997 elintarvikeapua ei toimitettu lainkaan interventiovarastoista. Vuonna 1998 on tähän mennessä toimitettu 10 000 tonnia riisiä interventiovarastoista. Riisi on toimitettu Korean demokraattiseen kansantasavaltaan. Komissio on myöntänyt Sudanille tänä vuonna tähän mennessä lähes 38 000 tonnia elintarvikeapua yhteisön elintarvikeavulle varatusta talousarvioista. Elintarvikeapu, jonka arvo on yli 35 miljoonaa ecua, on toimitettu Yhdistyneiden Kansakuntien hallinnoiman Maailman elintarvikeohjelman ja kansainvälisten kansalaisjärjestöjen (valtiosta riippumattomien järjestöjen) välityksellä. Lisäksi komissio pyrkii parhaillaan saamaan lopullisen hyväksynnän päätökselle myöntää ylimääräinen 10 miljoonan ecun määräraha Maailman elintarvikeohjelmalle. Tätä aikaisemmin on tänä vuonna jo myönnetty 21,8 miljoonaa ecua terveyden, vesihuollon ja ravitsemuksen aloilla toteutettaville muille ohjelmille.
Virallinen lehti nro C 118 , 29/04/1999 s. 0173



KIRJALLINEN KYSYMYS E-2968/98 esittäjä(t): Riccardo Garosci (PPE) neuvostolle (19. lokakuuta 1998) Aihe: Euroopan unionin kansalaisten vapaan liikkuvuuden rajoittaminen Italian ja Ranskan välisellä rajalla Schengenin sopimuksen hyväksymisen jälkeen Olen itse voinut todeta ja Italian lehdistö on myös hiljattain vahvistanut sen, että ranskalaiset tullimiehet tarkastavat Ranskasta saapuvia ja sinne meneviä ajoneuvoja Italian ja Ranskan välisellä rajalla Ventimiglian lähistöllä eli itse asiassa Italian maaperällä. Näin rikotaan Schengenin sopimusta, jonka myötä henkilöiden tarkastus EU:n sisäisillä rajoilla poistettiin (tähän viitataan EY:n perustamissopimuksen 7 a artiklassa). Kun otetaan huomioon komission jäsenen Mario Montin puhe Schengenin sopimuksen toimivuutta ja tulevaisuutta koskevan keskustelun aikana Euroopan parlamentissa maaliskuun 1997 istuntojakson aikana ja korkean tason ryhmän henkilöiden vapaata liikkuvuutta koskeva raportti (maaliskuu 1997), jossa toivottiin laajempaa yhteistyötä jäsenvaltioiden välillä erityisesti raja-alueilla ja jossa korostettiin näiden virkamiesten erityisen koulutuspolitiikan tarvetta, tiedustelisin, mihin toimiin neuvosto aikoo ryhtyä suojellakseen Euroopan unionin kansalaisten oikeuksia erityisesti tällä Ligurian ja Ranskan välisellä raja-alueella? Vastaus (7. joulukuuta 1998) Arvoisan parlamentin jäsenen esittämä kysymys liittyy Schengenin sopimuksen soveltamiseen eikä näin ollen kuulu neuvoston toimivaltaan.
Virallinen lehti nro C 096 , 08/04/1999 s. 0023



KIRJALLINEN KYSYMYS P-2000/98 esittäjä(t): Irini Lambraki (PSE) komissiolle (16. kesäkuuta 1998) Aihe: Amsterdamin sopimusta koskeva tiedotuskampanja Amsterdamin sopimus on nyt päässyt siihen vaiheeseen, että se on jäsenvaltioiden hyväksyttävänä. Komissiolta kysytään, aikooko se toteuttaa sopimuksen merkitystä koskevan tiedotuskampanjan ja jos näin on, mitä summia se on suunnitellut asettaa kunkin jäsenvaltion käyttöön ja millä menettelyillä se tulee hallinnoimaan näitä määrärahoja kussakin jäsenvaltiossa? Komission jäsenen Marcelino Orejankomission puolesta antama vastaus (31. heinäkuuta 1998) Komissio on jatkanut vuonna 1998 ensisijaiseen Euroopan kansalaisten tiedotusohjelmaan (Prince) kuuluvaa "Yhteistä Eurooppaa rakentamassa" -tiedotustointa. Tavoitteena on helpottaa toimintaa, jonka avulla Amsterdamin sopimusta selvitetään Euroopan kansalaisille. Tähän kampanjaan varattiin 12 miljoonaa ecua vuonna 1998. Asiaa koskeva ehdotuspyyntö julkaistiin virallisessa lehdessä(1), minkä lisäksi halukkaat jäsenvaltiot ovat voineet tehdä sopimuksia Amsterdamin sopimusta kansalaisille selvittävien tiedotushankkeiden rahoituksesta yhdessä komission kanssa. (1) EYVL C 164, 29.5.1998.
Virallinen lehti nro C 096 , 08/04/1999 s. 0146



KIRJALLINEN KYSYMYS E-2782/98 esittäjä(t): Johanna Maij-Weggen (PPE) komissiolle (14. syyskuuta 1998) Aihe: Euroopan parlamentin uskonvapautta ja ihmisoikeuksia Pakistanissa koskevan päätöslauselman täytäntöönpano Voisiko komissio ilmoittaa, mihin toimiin on ryhdytty uskonvapautta ja ihmisoikeuksia Pakistanissa koskevan päätöslauselman täytäntöönpanemiseksi (Euroopan parlamentin päätöslauselma B4-0614/98, 18. kesäkuuta 1998)? Komission jäsenen Manuel Maríninkomission puolesta antama vastaus (20. lokakuuta 1998) Arvoisa parlamentin jäsen lienee tietoinen siitä, että 18. kesäkuuta 1998 annetussa Euroopan parlamentin päätöslauselmassa B4-0614/98 mainittua yhteisön ja Pakistanin yhteistyösopimusta ei ole vielä tehty. Komissio lähettää kuitenkin vuoden 1998 loppupuolella Pakistanin hallituksen suostumuksella asiantuntijaryhmän Pakistaniin arvioimaan maan ihmisoikeustilannetta demokratisoinnin, kansalaisyhteiskunnan ja ihmisoikeuskysymysten edistämisen aloilla toteutettavia hankkeita koskevan ohjelman ehdottamiseksi.
Virallinen lehti nro C 096 , 08/04/1999 s. 0098



KIRJALLINEN KYSYMYS E-2445/98 esittäjä(t): Angela Sierra González (GUE/NGL) komissiolle (30. heinäkuuta 1998) Aihe: Chiquita-banaaneita markkinoivan monikansallisen yrityksen toiminta Latinalaisessa Amerikassa Monissa tiedotusvälineissä on äskettäin paljastettu kiinnostavia seikkoja Chiquita-banaaneita markkinoivan monikansallisen yrityksen toiminnasta Latinalaisen Amerikan useissa valtioissa. Näiden seikkojen joukosta on korostettava muun muassa seuraavia: - Chiquita valvoo salassa kymmeniä oletettavasti itsenäisiä yrityksiä kiertääkseen näin maanomistusta koskevia rajoituksia ja kansallista turvallisuutta koskevia lakeja Keski-Amerikan maissa, - Chiquita ja sen tytäryhtiöt ovat käyttäneet tuholaismyrkkyjä, jotka ovat vaikuttaneet niiden työntekijöiden ja alueen asukkaiden terveyteen ja joiden joukossa on myrkkyjä, joita ei sallita missään EU-valtiossa, huolimatta ympäristöjärjestö Rainforest Alliancen kanssa allekirjoitetusta sopimuksesta soveltaa turvallisuusstandardeja ja - sadat ihmiset ovat joutuneet alttiiksi Chiquitan tytäryhtiöstä peräisin oleville myrkyllisille kaasupäästöille eräässä Costa Rican kaupunginosassa. Ovatko nämä tiedotusvälineissä esitetyt kommentit komission tiedossa? Tietääkö komissio, noudattavatko Chiquita ja sen tytäryhtiöt työntekijöidensä terveyttä ja ympäristön säilyttämistä koskevia normeja? Komission jäsenen M.Maríninkomission puolesta antama vastaus (22. syyskuuta 1998) Komissio seuraa kiinnostuneena monikansallisen "Chiquita Brands" -yhtiön toiminnan kehitystä useissa Latinalaisen Amerikan maissa. Kun on kyse erittäin myrkyllisten torjunta-aineiden käytöstä erityisesti Costa Ricassa, komissio on tietoinen siitä, että monet eri tahot maassa ovat tehneet valituksen Costa Ricassa asuvien etuja puolustavaan tuomioistuimeen ja moniin yhdysvaltalaisiin tuomioistuimiin ja valittaneet useita kertoja siitä, että Yhdysvallat käyttää näitä torjunta-aineita. Yhdysvaltain tuomioistuimet ovat hyväksyneet valittajien perustelut ja myöntäneet vahingonkorvauksia. Ilmiantoja tulee kuitenkin edelleen runsaasti. Toisaalta eri viestimien välittämien tietojen mukaan monikansallinen yhtiö "Chiquita Brands" on vastannut ensisijaisista taloudellisista sitoumuksistaan sekä Costa Rican lakien mukaisesta vähimmäispalkkatasosta banaanituotannossa. Ympäristönsuojelun osalta tämän monikansallisen yhtiön toiminnan valvonta kuuluu täysin Costa Rican valtiolle.
Virallinen lehti nro C 096 , 08/04/1999 s. 0011



KIRJALLINEN KYSYMYS E-1841/98 esittäjä(t): James Moorhouse (ELDR) komissiolle (12. kesäkuuta 1998) Aihe: Libanolaisvangit Syyriassa Mitä painostuskeinoja komissio käytti Syyrian kanssa käydyissä Euro-Välimeri-assosiointisopimusta koskevissa neuvotteluissa saadakseen Syyrian hallituksen vapauttamaan 250 libanonilaista, jotka ovat edelleen vangittuina? Komission jäsenen Manuel Maríninkomission puolesta antama vastaus (9. heinäkuuta 1998) Ihmisoikeuksia koskevat kysymykset, kuten parlamentin jäsenen esille ottama kysymys, käsitellään Syyrian viranomaisten kanssa yhteisen ulko- ja turvallisuuspolitiikan yhteydessä, jossa komissio on täysin osallisena. Komissiolla, joka neuvottele parhaillaan Syyrian hallituksen kanssa Euro-Välimeri-assosiaatiosopimuksesta, ei ole tällä hetkellä käytössään sellaisia oikeudellisia asiakirjoja, joista määrätään Euro-Välimeri-assosiaatiosopimuksissa ja jotka valtuuttavat puuttumaan ihmisoikeuksien kunnioittamista koskeviin tilanteisiin. Yhteisön ja Syyrian välisiä talous- ja kauppasuhteita hallinnoidaan niiden välillä vuonna 1978 tehdyllä yhteistyösopimuksella, joka korvataan Euro-Välimeri-assosiaatiosopimuksella, kun se on tehty ja ratifioitu. Viimeksi mainittua sopimusta koskevien neuvottelujen yhteydessä komissio aikoo ottaa esille useita määräyksiä kahdenvälisen assosiaation perustaksi. Tämä koskee erityisesti johdanto-osaa, jossa muistutetaan sopimuspuolia sitoutumisesta ihmisoikeuksien kunnioittamiseen, kansanvallan periaatteisiin ja taloudelliseen vapauteen. Lisäksi komissio ilmoittaa, että Tunisian, Marokon ja Jordanian kanssa tehtyjen sopimusten tavoin Syyrian kanssa tehtävän sopimuksen 2 artiklaan sisällytetään lauseke, jossa määrätään, että "ihmisoikeuksien yleismaailmallisen julistuksen mukaisten kansanvallan periaatteiden ja perusihmisoikeuksien kunnioittaminen ohjaa yhteisön ja Syyrian sisä- ja ulkopolitiikkaa ja on tämän sopimuksen olennaisen osa".
Virallinen lehti nro C 096 , 08/04/1999 s. 0054



KIRJALLINEN KYSYMYS E-2190/98 esittäjä(t): Nikitas Kaklamanis (UPE) komissiolle (10. heinäkuuta 1998) Aihe: Maanjäristys Turkin Adanassa Kesäkuun 27. päivänä 1998 Turkin Adanassa sattunut tuhoisa maanjäristys valitettavasti osoittaa oikeutetuksi huolen, jota olen tuntenut sen johdosta, että Turkki suunnittelee ydinvoimalan sijoittamista Akkuyuun, vain noin 70 kilometriä Adanasta sijaitsevalle alueelle. Komissiolle esittämässäni kysymyksessä E-1078/97(1) olin maininnut olevani huolestunut alueen maanjäristysalttiudesta, mutta en saanut asiaan konkreettista vastausta. Palattuani asiaan kysymyksessäni E-3787/97(2), joka sekin oli osoitettu komissiolle, sain vakuutuksen, että: "komission yksiköiden keräämien tietojen mukaan Turkin viranomaiset ovat valinneet Akkuyun ydinreaktoreiden sijoituspaikaksi erityisesti seismisiä, geologisia ja ympäristöllisiä näkökohtia koskevien perinpohjaisten tutkimusten perusteella. Tutkimuksista ovat vastanneet useiden Turkin yliopistojen näihin aiheisiin erikoistuneet tiedekunnat." Satojen ihmisten kuoleman aiheuttaneiden traagisten tapahtumien jälkeen eurooppalainen yleinen mielipide on oikeutetusti syvästi huolestunut kevytmielisyydestä, jota Turkin hallitus osoittaa pitäessään kiinni ydinreaktorin rakentamisesta erittäin maanjäristysalttiille alueelle, joka - aktivoituneen siirroshalkeaman lisäksi - on vielä huomattavasti lähempänä toista siirrosta, jonka seismologit tuntevat nimellä "South". Komissiolta kysytään: Aikooko se puuttua tehokkaasti asiaan, ja millä tavoin, näiden uusien tapahtumien jälkeen mahdollisen ydinonnettomuuden välttämiseksi, sillä tällaisen onnettomuuden vaaran suunniteltu ydinvoimalan rakentaminen Akkuyuun, nyt jo todistetusti erittäin maanjäristysalttiille alueelle, tuo tullessaan? Komission jäsenen Hans van den Broekinkomission puolesta antama vastaus (11. syyskuuta 1998) Pyydän arvoisaa parlamentin jäsentä palaamaan vastaukseen, jonka komissio esitti hänen kirjalliseen kysymykseensä E-1876/98(3). Komissiolla ei ole toimivaltaa ydinvoimaloiden sijoituspaikkojen valinnassa. Turkin viranomaiset, erityisesti sen ydinvoimaa sääntelevä Turkin atomienergiaviranomainen (TAEA), vastaavat valinnasta, johon sovelletaan Kansainvälisen atomienergiajärjestön (IAEA) ohjeistusta. Adanan alueella hiljattain tapahtuneen maanjäristyksen jälkeen Turkin viranomaiset ilmoittivat, että tarvittaviin turvatoimenpiteisiin ryhdytään ydinvoimalan turvallisuuden varmistamiseksi. Rakennustyötä ei ole vielä aloitettu. Rakentamisesta vastaava yritys oli tarkoitus julkistaa elokuussa 1998. Lisäksi Akkuyun ydinvoimalan urakasta kilpailevan ranskalais-saksalaisen yhteenliittymän (Framatome ja Siemens) johtaja on todennut, että rakentamisessa käytetään hyviksi todettuja tekniikoita, joiden käyttö varmistaa ydinvoimalan toiminnan turvallisuuden. (1) EYVL C 367, 4.12.1997, s. 74. (2) EYVL C 223, 17.7.1998, s. 22. (3) Katso sivu 12.
Virallinen lehti nro C 096 , 08/04/1999 s. 0130



KIRJALLINEN KYSYMYS E-2660/98 esittäjä(t): Riccardo Garosci (PPE) ja Luigi Florio (PPE) neuvostolle (1. syyskuuta 1998) Aihe: Lehrer Gregon murha: luovutussopimuksen puute Italian ja Sri Lankan välillä estää oikeuden toteutumisen Sri lankalainen singaleesi Pereira Nishantha Sudath murhasi 21. maaliskuuta 1998 Italiassa italialaisen Erika Lehrer Gregon. Murhaaja lähti välittömästi Italiasta ja pakeni kotimaahansa, tunnustettuaan tekonsa. Italian oikeuslaitos ei voi vaatia syytetyn luovuttamista, koska maiden väliltä puuttuu luovutussopimus. Syytetty asuu ja työskentelee tällä hetkellä kaikessa rauhassa omassa maassaan. Diplomaattisten keinojen puuttuminen on aiheuttanut äärimmäisen vääryyden. Se on uusi osoitus siitä, että tulisi perustaa Euroopan yhteisöjen diplomaattinen edustusto huolehtimaan yhteisön kansalaisten oikeuksista (kuten parlamentti ehdotti raportissaan A4-0193/97). Missä vaiheessa hanke Euroopan unionin jäsenvaltioiden yhteisestä edustustosta on? Millaiset mahdollisuudet on varmistaa, että kahdenvälisiä sopimuksia yhden EU:n jäsenvaltion ja kolmannen valtion kanssa voidaan soveltaa, vaikka toisella jäsenvaltiolla ei olisi näitä sopimuksia? Koska Euroopan unionin jäsenvaltioiden tulee taata noin 250 000 unionin alueella olevan singaleesin (joista Italiassakin 30 000) oikeudet, samalla tavoin Sri Lankan kansalaisten tulee noudattaa eurooppalaisen yhteiskunnan perussääntöjä ja kunnioittaa asuinmaansa lakeja. Kysyn neuvostolta, mitä painostuskeinoja se aikoo käyttää, jotta vakavissa rikoksissa, kuten tässä murhassa jonka tekijä on tunnustanut, oikeus toteutuisi? Vastaus (19. lokakuuta 1998) Kysymykset, jotka koskevat jäsenvaltion ja kolmannen maan kahdenvälisiä suhteita rikoksen johdosta tapahtuvaan luovuttamiseen liittyvissä asioissa, eivät kuulu neuvoston toimivaltaan. Luovutussopimuksia voidaan soveltaa ainoastaan näiden sopimusten osapuolina oleviin valtioihin. Italian viranomaisten on tutkittava kahdenvälisen sopimuksen puuttuessakin erilaisia oikeudellisia välineitä, jotka mahdollistaisivat luovutuspyynnön esittämisen.
Virallinen lehti nro C 096 , 08/04/1999 s. 0017



KIRJALLINEN KYSYMYS E-1956/98 esittäjä(t): Glenys Kinnock (PSE) komissiolle (30. kesäkuuta 1998) Aihe: Ihmisoikeuksiin kohdistuneet loukkaukset Senegalissa Senegal on allekirjoittanut Lomén sopimuksen ja näin ollen sitä sitoo sopimuksen 5 artikla. Voisiko komissio tämän huomioon ottaen ilmoittaa, mihin toimiin on ryhdytty näiden Senegalissa tapahtuneiden ihmisoikeuksiin kohdistuneiden loukkausten johdosta, joista Amnesty International on tiedottanut? Komission jäsenen João de Deus Pinheironkomission puolesta antama vastaus (24. heinäkuuta 1998) Komissio muistuttaa, että puheenjohtajisto antoi 17. syyskuuta 1997 Euroopan unionin puolesta Casamancen tilannetta koskevan julistuksen ja lähetti 31. joulukuuta 1997 Senegalin ulkoasiainministerille kirjeen, jossa se vetoaa tulitauon ja ihmisoikeuksien kunnioittamisen puolesta ja toivoo, että aluetta koskevassa kysymyksessä päästään Senegalin alueellista koskemattomuutta kunnioittavaan neuvotteluratkaisuun. Troikan suurlähettiläät Senegalissa yhdessä komission edustuston päällikön kanssa toimittivat 19. maaliskuuta 1998 Senegalin viranomaisille jäljennöksen kirjeestä. Hätäsiirtolaisten ja pakolaisten auttamiseksi on vuodesta 1996 myönnetty varoja seuraavasti: 750 000 ecua neljännen Lomén yleissopimuksen 255 artiklan nojalla ja 300 000 ecua humanitaarisena apuna (vuonna 1993 tehdyn miljoonan ecun myöntämistä koskevan päätöksen jälkeen). Komissio selvittää parhaillaan mahdollisuuksia myöntää uutta humanitaarista apua. Amnesty Internationalin tammikuussa 1998 julkaiseman ja viranomaisten ankarasti kritisoiman, Casamancessa harjoitettavaa terroria käsittelevän raportin mukaan alueella on syyllistytty vakaviin ihmisoikeuksien loukkauksiin. Troikan 19. maaliskuuta toteuttaman toimenpiteen yhteydessä Senegalin viranomaisia kehotettiin kiirehtimään puolueettomien selvitysten valmistumista Amnestyn väittämistä tapahtumista. Senegalin hallitus julkaisi 9. huhtikuuta 1998 La Vérité sur la Casamance -nimisen raportin (Totuus Casamancesta), jossa se pyrkii kumoamaan Amnestyn esittämät väitteet, mutta johon kansanvälinen yhteisö suhtautuu varsin varauksellisesti.
KIRJALLINEN KYSYMYS P-2374/98

esittäjä(t): Sebastiano Musumeci (NI) komissiolle

(17. heinäkuuta 1998)

Aihe: Etelä-Italiaan saapuvat laittomat maahanmuuttajat ja Italian hallituksen sopimusrikkomukset

Laittomien maahanmuuttajien virta Etelä-Italian rannikolle on viime viikkoina kasvanut hälyttäviin mittoihin. Pelkästään Sisiliassa on noin viikon aikana tavattu satoja Afrikan valtioiden kansalaista, joiden sinne toimittajina on ollut Välimeren rantojen välillä toimivia ihmisten salakuljetusjärjestöjä. Italian viranomaiset ovat syyllisiä omaan kykenemättömyytensä puuttua asiaan, sillä ne eivät ole valmistautuneet konkreettisin aloittein vastustamaan maahanmuuttajien virtaa, joka nyt on käynyt hallitsemattomaksi. Valtaosa maahanmuuttajista väistää poliisi- ja terveystarkastukset ja onnistuu pääsemään muihin jäsenvaltioihin, joissa he joutuvat elämään puutteessa ja olemaan myös rikollisjärjestöjen hyväksikäytön uhreina. Harjoittamallaan sallivuuspolitiikalla Italian hallitus on rikkonut niitä nimenomaisia sitoumuksia, jotka se hyväksyi ratifioidessaan Schengenin sopimuksen. Tällä tavoin se vaarantaa yleisen järjestyksen ja turvallisuuden Italiassa ja muualla unionissa.

Aikooko komissio puuttua asiaan mitä pikimmin ja vaatia Italian hallitusta toimiaan tekemiensä sitoumusten mukaisesti, ja aikooko komissio viedä asian Euroopan yhteisöjen tuomioistuimeen, jos sitoumuksia ei jatkossakaan noudateta?

Komission jäsenen Mario Montinkomission puolesta antama vastaus

(22. syyskuuta 1998)

Ei. Schengenin säännöstöä ei ole vielä sisällytetty osaksi unionia, ja periaatteessa komission ei pidä ottaa kantaa Schengenin säännöstön soveltamiseen, koska se ei kuulu yhteisön säännöstöön.